
A Magyar Dolgozók Pártja pártfőiskolai hallgatóinak rekrutációja (1949–1956): prozopográfiai elemzés

A Magyar Dolgozók Pártja (MDP) Pártfőiskolája a központi hatalom egyik legfontosabb káderképző intézményeként működött az 1949 és 1956 közötti időszakban. Történetének kutatásában eddig általánosabb jellegű megállapítások születtek azzal kapcsolatban, hogy az intézménybe felvételre ajánlott – csupán kisebb részben értelmiségi – párttagok hogyan kaptak végül hallgatói státuszt.
A rekrutációs folyamat legfőbb kérdései, hogy milyen szempontok érvényesültek a kiválasztásnál, milyen párton belüli beágyazottságra volt ehhez szükség, mely pártszervek számítottak befolyásoló tényezőnek a hallgatói összetétel megállapításában, illetve, hogy a kiválasztás és felterjesztés ténye összefüggésben állt-e az egyes jelöltek ismert biográfiai adataival (mint például, hogy milyen régóta tagja a pártnak vagy az illegalitás éveiben működő szervezeti elődjének).
Kutatásom alapvetően a Magyar Nemzeti Levéltár Országos Levéltára által őrzött, az MDP digitálisan hozzáférhető döntéshozatali irataira támaszkodva igyekszik a fentebb említett kérdésekre választ adni. Ennek során kiemelt szempontot jelent az MDP Titkárságának benyújtott javaslati névsorokban található információk prozopográfiai elemzéssel történő vizsgálata, valamint a hallgatójelöltek csoportjára jellemző tényezők behatárolására.



